**Sommer-informasjon NMTG**

Vi ønsker å hilse legevakten i Arendal, Nittedal, Porsgrunn og Bykle og Valle velkommen som nye medlemmer!

NMTG har hatt en aktiv start på året, faggruppen har jobbet intensivt med oversettelse og implementering av endringene i MTS og TTA. Det er hovedsakelig innføring av ny diskriminator «mulig sepsis» som er den viktigste nyheten, ellers har det vært noen små justeringer.

Nasjonalt pasientsikkerhetsprogram i Norge har den siste tiden hatt fokus på mulig sepsis, innføring av SOFA og qSOFA har endret sepsisdefinisjonen. For NMTG er det derfor viktig at alle tar i bruk den nye versjonen av MTS og TTA som fanger opp potensielle sepsispasienter. Vi må også rapportere progresjonen av implementering av ny sepsis-diskriminator – en endring som vurderes som kritisk og hvor rask oppdatering er påkrevd - til England.

NMTG har også vært involvert i vurdering av de nye digitale løsningene for Manchester Triage. I denne sammenheng har vi sett på MTS-modulen til ny akuttkurve i Metavision, som skal tas i bruk i Helse Sør Øst. Vi har kommet med faglige innspill og produktet har blitt veldig bra. Vi har også sett på IMTS til CSAM, et veldig bra produkt, produsenten jobber med integrasjon til Winmed/CGM. Vi oppfordrer alle brukere av CGM-produkter til å legge press på CGM slik at de åpner for integrasjon av digitale løsninger for Manchester Triage.

Locus jobber med et digitalt produkt for TTA og MTS som er tilgjengelig fra høsten i år. Locus-løsningen er fullt integrert i System X. NMTG er tett involvert i rådgivning og gir innspill til praktiske løsninger for et brukervennlig og effektivt produkt.

NMTG har gjennomført to instruktørkurs, to grunnkurs og to TTA kurs hittil i år. Det jobbes med planlegging av nye kurs til høsten, men dato er ikke bestemt ennå. Grunnen til dette er at vi planlegger en evaluering av kurskonseptene, og evt. endrer dette noe.

Vi planlegger en instruktørsamling i Oslo 22. september. Informasjon og påmelding ligger ute på nettsiden www.nmtg.no.

Det skal i høst også jobbes med kartlegging av muligheten for å lage et bedre e-læringsprodukt. Vi må også se på alternativene til læreboken, for eksempel en e-bok. Spørsmålet om kostnader, rettigheter og interesse fra medlemmene må avklares før arbeidet kan starte.

Vi ønsker dere alle en riktig god sommer!

Med vennlig hilsen

Tale Stensvold Brokstad ( daglig leder)

Stine Engebretsen ( faglig leder)

Germar Schneider ( styreleder)